Въпреки това през февруари Галиполската операция на Съюзниците започва с бомбардирането на османските фортове там. Венизелос предлага гръцка армия и целият гръцки флот да подпомогнат Съюзниците, с официално предложение на 1 март, въпреки кралските резерви. Това предизвиква оставката на Метаксас на следващия ден, докато Кралския съвет (включващ краля, Венизелос и всички живи бивши министър-председатели) на 3 и 5 март се оказват несъстоятелни. Крал Константинос решава да държи страната неутрална, докато Венизелос подава оставка на 6 март 1915 година. Той е заменен от Димитриос Гунарис, който съставя правителство на 10 март. На 12 март новото правителство предлага на Съюзниците да се присъедини към тях под определени условия. Съюзниците обаче очакват победа на Венизелос на предстоящите избори и решават да не бързат. Така на 12 април те отговарят на предложението на Гунарис с предложение за неясни териториални компенсации в Айдънския вилает – нищо по-конкретно не било възможно, тъй като по същото време Съюзниците преговарят с Италия, чиито интереси са в същия регион. Също така не отчитат гръцкия интегритет спрямо България, тъй като Венизелос вече е доказал, че е готов да отстъпи Кавала на България.